**Modern konnektivitással, felvillanyozó elektromos hajtásláncokkal és látványos stílussal újul meg a Ford Focus**

* Új, kifejező dizájnnal érkezik az új Ford Focus; a kibővített kínálat modelljei élvonalbeli vezetési élményt kínálnak
* A 48 voltos EcoBoost Hybrid hajtásláncban új, hétfokozatú Powershift automata sebességváltó javítja a kifinomult működést, az üzemanyag-fogyasztást1 és az élvezetes vezethetőséget
* A legújabb generációs technológiák közt megtalálható az intelligens SYNC 4 rendszer 13,2 colos képernyővel, az ingyenesen kipróbálható Hálózatba Kapcsolt Navigáció, a Power-Up vezeték nélküli szoftverfrissítés és a Dinamikus Pixel LED fényszóró

**KÖLN, Németország, 2021. október 14.** – A Ford ma mutatja be először az új Ford Focust, amely kifejező formavilággal, üzemanyag-takarékos elektromos hajtásláncokkal, fejlett konnektivitással és modern vezetéssegítő rendszerekkel varázsolja még kellemesebbé az autó mindennapi használatát.

A Ford ‘emberközpontú’ dizájn-filozófiájának új megközelítésével az autó külső megjelenése még magabiztosabb és merészebb lett, ráadásul minden eddiginél látványosabban megkülönböztethetők egymástól a Titanium, ST-Line és Active modellváltozatok. Ezek mindegyike egyedi stíluselemeket kapott, amelyek kihangsúlyozzák egyéniségüket, ráadásul a külön rendelhető X csomag még gazdagabb felszereltséget, a kibővített Vignale csomag pedig hamisítatlan luxust és exkluzív formai megoldásokat kínál.

Az új Focusban megjelenik a Ford új generációs SYNC rendszere, ami így minden eddiginél több vásárló számára biztosítja a felhőalapú navigáció és a természetes beszédet felismerő hangvezérlés praktikumát és kényelmét. A SYNC 4-hez egy vadonatúj, 13,2 colos (vagyis a szegmensben legnagyobbnak számító2) központi érintőképernyő tartozik, amelynek intuitív kezelőfelületét úgy tervezték meg, hogy felhasználója könnyen eligazodjon a vezetési és kényelmi funkciók széles kínálatában. A technológiát a Ford Power-Up vezeték nélküli szoftverfrissítés egészíti ki, amivel az autó rendszerei az idők során folyamatosan fejleszthetők.

A Focusban olyan modern vezetéssegítő technológiák is bemutatkoznak, mint a Holttér Asszisztens3, amely folyamatosan figyeli az autó holtterébe hátulról belépő járműveket, és ellenkormányzással figyelmezteti a vezetőt, ha a sávváltási manőver ütközéssel fenyeget.

Az új Focusban most először választható automata sebességváltó az üzemanyag-takarékos, 155 lóerős, 48 voltos EcoBoost Hybrid mild hibrid hajtáslánchoz. A hétfokozatú, kettős tengelykapcsolós Powershift automatával kevésbé fárasztó a vezetés (különösen a nagyvárosokban és az araszoló forgalomban), miközben a hibrid hajtás elektromos teljesítmény-rásegítése biztosítja a Focus közmondásosan élvezetes vezethetőségét.

A Ford a kombiváltozat 1653 literes csomagterét4 is tökéletesítette, hogy még praktikusabb legyen: a mérnökök a vásárlók visszajelzései alapján kialakítottak egy új ‘nedves zónát’, könnyen tisztítható szőnyeget és oldalsó kárpitokat alkalmaztak, valamint egy függőleges elválasztót terveztek, hogy a csomagok elrendezése egyszerűbb és hatékonyabb legyen.

Mindemellett a Ford ma a vadonatúj Focus ST modellt is bemutatja, amit a Ford Performance fejlesztett. A nagy teljesítményű EcoBoost benzinmotorral hajtott, ötajtós és kombi karosszériával gyártott autó új, sportos külső stílusjegyeket és könnyűfém keréktárcsákat, illetve szembeötlő Mean Green fényezést, belül pedig saját tervezésű Performance Üléseket kínál.

“A Ford Focus sikertörténete már több mint 20 éve tart, és az autó vonzerejét mindig is az attraktív dizájn és az első osztályú menetdinamika utánozhatatlan párosítása adta,” vélekedett Roelant de Waard, a Ford Európa személyautó részlegének vezérigazgatója. „Új generációs SYNC 4 rendszerével, Hálózatba Kapcsolt Navigációjával és a szegmens legnagyobb központi kijelzőjével az új Focus tulajdonosai olyan digitális élményre számíthatnak, ami szinte észrevétlenül szolgálja ki mindennapi igényeiket.“

**Modern, friss Focus-dizájn**

Az új Focus friss és magabiztos külső megjelenését a Ford ‘emberközpontú’ formatervezési filozófiája ihlette, ami hűen tükrözi az egyes Focus-változatok saját egyéniségét.

A gépháztető átrajzolásával magasabb lett az autó orr-része, amitől markánsabbá vált a Focus megjelenése, a Ford ‘kék ovál’ emblémája pedig a motorháztető pereméről átkerült a nagyobb méretű hűtőrács közepére.

Mindegyik Focus-változaton alapfelszerelés az új LED fényszóró; az integrált ködfényszóró nemcsak letisztultabbá varázsolja az autó elölnézetét, hanem különleges és céltudatos fény-dizájnnal ruházza fel a modellt. Az ötajtós és kombi kivitelek sötétített hátsó lámpateste prémium hatást kelt, a magasabb felszereltségű változatok LED hátsó világítását pedig sötétebb középső rész és izgalmas fénymintázat teszi látványossá.

Mindegyik Focus-változatnál egyedi formai megoldásokat alkalmaztak a felső hűtőrácson és az orr-részen, amelyek látványosan tükrözik az egyes variánsok egyéniségét, hogy a különböző modellváltozatok már első pillantásra felismerhetők legyenek. A Connected és Titanium sorozatok markáns vízszintes díszlécekkel tagolt, szélesebb felső hűtőrácsát csillogó krómkeret öleli körül, és a képet az alsó hűtőrácstól felfelé ívelő oldalsó légbeömlők teszik teljessé. A Titanium változaton a felső hűtőrács díszléceit is króm borítja.

A Ford Performance inspirációjával tervezett ST-Line sportosabb karakterét sajátságos arányú, trapéz alakú, fekete méhsejtmintázatú felső hűtőrács hangsúlyozza ki, és a képet szélesebb oldalsó légbeömlők és mélyebbre húzott alsó hűtőmaszk egészítik ki. Az ST-Line változatok oldalsó légterelő szoknyát, hátsó diffúzort és diszkrét hátsó spoilert is kapnak.

A kalandra termett Adventure kivitel keményebb kiállását az SUV-modellek dizájnja ihlette. A magasabb hűtőrácsot erőteljes függőleges díszlécek tagolják, a mélyebbre húzott alsó hűtőmaszk és a magas oldalsó légbeömlők jól illenek az emelt hasmagassághoz és a fekete karosszériavédő elemek markáns látványához.

Az X csomag mellett a Vignale csomag is több változathoz rendelhető meg, így az új Titanium, ST-Line és Active kivitelek igazi luxusautóvá alakíthatók. A gazdagabb felszereltség és a minőségi kárpitok mellett a Vignale sajátossága a felső hűtőrács és az oldalsó légbeömlők selyemfényű felületkezelése (a karosszéria saját árnyalata helyett), illetve az exkluzív formatervezésű könnyűfém keréktárcsák. Az új Focus vásárlói egyébként ötféle új keréktárcsa közül választhatnak.

“A Focus mindig is az ‘emberközpontú’ dizájn-filozófia éllovasa volt, most pedig olyan modellsorozatot alkottunk, ami még egyénibb,” mondta el Amko Leenarts, a Ford Európa formatervezési igazgatója. “Mindegyik Focusból csak úgy árad a technológiával magalapozott minőség és modernitás érzete, ráadásul mindegyik modellváltozatnak megvan a maga egyéni karaktere, amelyhez vásárlóink érzelmileg is kötődhetnek, ha úgy érzik, hogy ez a saját személyiségüket is tükrözi.”

**Elektromos teljesítmény**

A sokoldalú hajtáslánc-kínálatban elektromos opciók is szerepelnek, amelyek még tovább javítják azt a hatékonyságot, kifinomultságot és közmondásos vezetési élményt, ami az elmúlt több mint 20 évben meghatározó volt a Focus vonzerejében.

Az új modell EcoBoost Hybrid hajtásai révén még több vásárló élvezheti a kedvezőbb fogyasztást és élvezetes teljesítményt, mivel a palettán immár egy hétfokozatú Powershift automata sebességváltó is megjelent, amivel a WLTP szabvány szerinti legalacsonyabb üzemanyag-fogyasztás 5,2 l/100 km, a CO₂-kibocsátás pedig 117 g/km1.

A pihentetőbb kétpedálos használat mellett a kettős tengelykapcsolós Powershift egység lendületes gyorsítást és zökkenőmentes, gyors fokozatváltásokat biztosít, és a biztonságos előzéshez akár három fokozattal is képes visszakapcsolni. Sport üzemmódban az automata váltó tovább tartja ki az alacsonyabb fokozatokat (javítva ezzel a gázreakciót), és a váltómű manuálisan is kapcsolható az ST-Line kivitelekben alapáras kormány mögötti váltófülekkel.

A Powershift egység az üzemanyag-fogyasztást is javítja, optimális fordulatszámon tartva a motort, illetve azzal, hogy 12 km/órás sebesség alatt aktiválja az Auto Start-Stop rendszert.

Az új Focus 125 és 155 lóerős változatban kapható 1,0 literes EcoBoost Hybrid hajtása hatfokozatú manuális sebességváltóval 5,1 liter benzint fogyaszt 100 kilométeren, és a CO₂-kibocsátása 115 g/km (WLTP). A hibrid rendszerben egy szíjhajtású, integrált indítómotor/generátor (BISG) helyettesíti a hagyományos generátort. A BISG képes elektromos árammá alakítani a fékezés és egyenletes sebességű haladás közben többnyire veszendőbe menő energiát, és az így termelt áramot egy lítiumion akkumulátor tárolja. A BISG ugyanakkor elektromotorként is működik, zökkenőmentesen kapcsolódva be a hajtásba a benzinmotor mellett, lendületesebbé téve a gyorsítást, és csökkentve a benzinmotor terhelését, ami egyben az üzemanyag-fogyasztás csökkenését is jelenti.

A Ford 1,0 literes EcoBoost benzinmotorja 100 és 125 lóerős teljesítménnyel és hatfokozatú manuális sebességváltóval párosítva szerepel a kínálatban, 5,1 l/100 km legalacsonyabb üzemanyag-fogyasztással és 116 g/km CO₂-kibocsátással. Az EcoBoost blokk nagy nyomású közvetlen befecskendezéssel és kettős független változó szelepvezérléssel működik.

Azok számára, akik többet autóznak, a Ford az 1,5 literes EcoBlue erőforrást ajánlja 95 vagy 120 lóerő teljesítménnyel, 4,0 l/100 km legalacsonyabb üzemanyag-fogyasztással és 106 g/km CO₂-kibocsátással (WLTP). Mindkét változathoz hatfokozatú manuális sebességváltó csatlakozik, és az alacsony üzemanyag-fogyasztásról, illetve a hatékonyabb égésről integrált szívórendszer, csekély tehetetlenségű turbótöltő és nagy nyomású üzemanyag-befecskendezés gondoskodik. A 120 lóerős változathoz nyolcfokozatú automata sebességváltó is rendelhető.

Az új Focusban a választható üzemmódok is rendelkezésre állnak: a vezető a Normal, Sport és Eco beállítások kiválasztásával egy pillanat alatt átállíthatja a gázpedál, az automata sebességváltó és az Elektronikus Szervokormány (EPAS) karakterisztikáját, hozzáigazítva az autó működését a pillanatnyi közlekedési helyzethez. Az Active modellváltozatban ezen felül egy “Csúszós út” üzemmód javítja a tapadást a jeges, havas vagy falevelekkel borított utakon, illetve az Ösvény beállítás segít mozgásban tartani az autót a lágy és képlékeny útfelületeken.

**Technológia, amivel könnyebb az élet**

Az új Focus észrevétlenül integrálja a Ford legmodernebb kényelmi és vezetéssegítő technológiáit.

Ez a márka eddigi legnagyobb darabszámú személyautója, amelyben az új SYNC 4 kommunikációs és szórakoztató rendszer5 működik; ez a technológia gépi tanulási algoritmust alkalmazva képes az idő előre haladtával mind jobban megérteni a vezetők szokásait, így egyre pontosabb javaslatokat és találati eredményeket ad.

A SYNC 4 tervezői újragondolták a 13,2 colos központi képernyő menüstruktúráját is, így az ösztönösen használható interfészen bármely alkalmazás, információ vagy kezelőszerv elérhető egy vagy két mozdulattal. Az új érintőképernyőn találhatók azok a funkciók is (például a fűtés vagy a szellőzés), amelyeket korábban valódi gombokkal kellett szabályozni, ezért a középkonzol sokkal letisztultabbá és átláthatóbbá vált. A rendszer vezeték nélküli Apple CarPlay és Android AutoTM kapcsolatot is kínál, hogy az okostelefonok funkciói könnyedén integrálhatók legyenek a SYNC 4 menüjébe.

A fejlett hangfelismerés funkció révén a rendszer 15 európai nyelven érti meg a természetes, hétköznapi beszédet, amit összevet a járműadatokkal és (a FordPass Connectnek köszönhetően) az internetes keresésekkel, így a berendezés gyorsan és pontosan reagál a szóbeli utasításokra, legyen szó akár a szórakoztató funkciók vezérléséről, a telefonhívások és szöveges üzenetek kezeléséről, a klíma beállításáról vagy az időjárás-előrejelzés lekérdezéséről.

A SYNC 4 mindemellett a Ford Power-Up funkciót is magában foglalja, és a vezeték nélküli szoftverfrissítésekkel a Focus egyre tökéletesebbé válhat. A rendszer a háttérben, az előre beállított időszakokban telepíti az új programokat, és a legtöbb frissítéssel az autósnak semmilyen tennivalója nincs. A szoftverfrissítések érezhetően javítják a Focus által kínált élményt, és csökkentik az esetleges szervizlátogatások számát.

A FordPass alkalmazással6 egy sor hálózatba kapcsolt szolgáltatás elérhető okostelefonon keresztül, hogy a felhasználó bármikor, bárhonnan kapcsolatba léphessen autójával, ellenőrizve az üzemanyagszintet, az olaj állapotát és sok egyebet, vagy éppen a távolból nyitva/zárva az ajtókat7. A SecuryAlert rendszer8 extra nyugalmat biztosít, mert a jármű saját érzékelőit használva figyeli, hogy valaki behatolt-e az autóba (akár kulcs használatával is), és ilyenkor azonnal riasztást küld a felhasználó telefonjára.

A SYNC 4 rendszerrel felszerelt új Focus tulajdonosa ingyenesen kipróbálhatja a Hálózatba Kapcsolt Navigáció8 és Ford Secure8 előfizetéseket, amelyek olyan funkciókkal tökéletesítik az ügyfélélményt, mint a valós idejű forgalmi, időjárási és parkolási információk8, vagy éppen a Vészhelyzet Előrejelzés3.

A Ford Secure előfizetéshez jár az Ellopott Jármű Szolgáltatás is, ami 24 órás ügyfélszolgálati ügyeletet biztosít, lehetővé téve a rendőrség számára az ellopott autó nyomon követését, és javítva ezzel a felderítés esélyeit. Ugyancsak az előfizetés része lesz majd a Szomszéd Riasztás is, amikor más, SecuriAlert rendszerű autók gazdái is értesülnek arról, hogy autótolvajok garázdálkodnak a környéken, illetve a Helymeghatározási Riasztás, ami értesíti a tulajdonost, ha az autó elhagyja az általa kijelölt körzethatárt; ezek később fognak aktiválódni, amikor megérkeznek a szükséges Power-Up vezeték nélküli szoftverfrissítések.

A Hálózatba Kapcsolt Navigáció8 valós idejű és prediktív közlekedési információk alapján (amelyeket a TomTom és a Garmin® szolgáltat), a jármű saját navigációja és a felhőalapú navigáció összevetésével határozza meg a leghatékonyabb útvonalakat. A vezető az élő időjárási adatok alapján arról is tájékozódhat, milyen időre számíthat útközben és a célállomáson, és azt is megtudhatja, hogy ez mennyire befolyásolja az utazását8. Mindeközben számíthat a fontosabb városok háromdimenziós térképeire is, hogy könnyebben tájékozódhasson az ismeretlen környezetben.

A modern világítástechnológiák közt megtalálható az alapáras, Automatikus Távfény-vezérlést3 is magában foglaló LED fényszóró és a Manőverező Fény is; ez utóbbi szélesebb fénypászmát vetít az útra, amikor a jármű kis sebességgel manőverez3. Emellett a magasabb felszereltségű változatokhoz megrendelhető a Dinamikus Pixel LED fényszóró is, ami fejlett megoldásokat kínál:

* Vakításmentes Távfény3, ami egy előre tekintő kamerával érzékeli a szembejövő járműveket, és ‘vakításmentes foltot’ képez a fénypászmában, blokkolva azokat a fénysugarakat, amelyek egyébként elvakítanák a szemből érkezőket
* Kameraalapú Dinamikus Kanyarvilágítás3, ami egy előre tekintő kamerával figyeli az utat, bevilágítva az ívek belső oldalát, szélesítve ezzel a vezető látómezejét
* Rossz Időjárás Fény3, ami a jobb látási viszonyok érdekében átalakítja a fénycsóvát, amikor működik az ablaktörlő
* Jelzőtábla-felismerő Világítás3, ami egy előre tekintő kamerával érzékeli a közúti jelzőtáblákat, és ezek alapján állítja be a fénycsóvát, jobban megvilágítva a kerékpárosokat és gyalogosokat a kereszteződésekben és a körforgalmakban

Az új Focus emellett egy sor vezetéssegítő technológiát is felvonultat, hogy az autós magabiztosabban és kevesebb fáradsággal vezethessen.

A Holttér Asszisztens3 a Holttérfigyelő rendszer funkcióját bővíti ki, folyamatosan figyelve az autó holtterébe hátulról belépő járműveket, és ellenkormányzással figyelmeztetve a vezetőt, ha a sávváltási manőver során a Ford összeütközhet a másik autóval. A 65-200 km/órás sebességtartományban működő rendszer másodpercenként hússzor ellenőrzi a szomszédos sávokat a Focus mögött 28 méteres szakaszon.

Szintén újdonság a Focus kínálatában az Utánfutó funkcióval kiegészített Holttérfigyelő rendszer3, ahol a vezető a SYNC 4 érintőképernyőjén beírhatja a vontatni kívánt utánfutó hosszúságát és szélességét. A rendszer ezután a vontatmány kiterjedését is automatikusan figyelembe veszi a holttér meghatározásánál.

A Focus kínálatában az új Kereszteződés Asszisztens3 is megjelenik, ami egy előre tekintő kamerával és egy radarral figyeli a párhuzamos sávokban szemből érkező járműveket. A 30 km/órás tempóig aktív rendszer azonnal vészfékez, ha a vezető egy kereszteződében elkanyarodva keresztezi egy szembejövő jármű nyomvonalát, és a rendszer ezt ütközésveszélyként értékeli. A berendezés akkor is működik, ha az úton nincsenek felfestett sávjelzések, sőt éjszaka is, ha a fényszóró be van kapcsolva.

A Focushoz elérhető az új Vészhelyzet Előrejelzés3 is, ami tájékoztatja a vezetőt az úton kialakult veszélyes szituációkról, még akkor is, ha a baleset helyszíne nem látható egy kanyar miatt, vagy a többi járműtől; valamint a A Stop & Go rendszerrel, Sebességkorlátozást Felismerő és Sávközép funkciókkal kiegészített Adaptív Sebességtartó Automatika (ACC) 3, amivel még az araszoló forgalomban is kényelmesen lehet autózni. Az Aktív Fékezés funkciót is kínáló Ütközésre Figyelmeztető rendszer hatásosan segít elkerülni a baleseteket vagy mérsékelni az ütközés súlyosságát, az Aktív Parkolóasszisztens 23 pedig egyetlen gombnyomásra elvégzi a parkolás műveletét, önállóan kezelve a kormányt, a sebességváltót, a gázt és a féket.

Az új Focus modellekben már a a [Hátsó Üléssori Figyelmeztető](https://www.youtube.com/watch?v=L0ZCWKcVamc) funkció is működik, emlékeztetve a vezetőt, hogy ellenőrizze a hátsó ülést, ha az utazás kezdetén a hátsó ajtót is kinyitották, így biztosan nem felejti majd az autóban a gyermekét vagy kedvenc háziállatát.

“Az új Focus tele van új technológiákkal, amelyek kifejezetten hasznosak a vezető és az utasok számára mind a kényelem, mind a biztonság szempontjából,” nyilatkozta Glen Gold, a Ford Focus termékcsalád igazgatója. “Vásárlóink a legmodernebb technológiákra számítanak, amikor beülnek egy Fordba, és azt szeretnék, hogy ezek a megoldások észrevétlenül megkönnyítsék az életüket. Az új Focusban ezt tökéletesen megvalósítottuk.”

**Focus kombi: praktikusabb, mint valaha**

A vásárlók visszajelzései alapján számos olyan innovatív megoldás jelent meg az új Focus kombiban, amelyeknek köszönhetően az autó csomagtere még praktikusabban és kényelmesebben használható.

A hátsó traktust most kiváló minőségű kárpit fedi, amit korábban kizárólag a kabin padlóburkolására és padlószőnyegként használták a Vignale felszereltségű járművekben; ez

nemcsak prémium érzetet kelt, hanem rövid szálakból áll, amelyek megkönnyítik a tisztítását. A csomagtér oldalfalán egy kiegészítő háló található; ez ideális a kisebb tárgyak tárolására, amelyek egyébként szabadon csúszkálnának menet közben a raktérpadlón. A kombi csomagterét két LED fényforrás világítja meg.

Az állítható raktérpadló közepére most zsanér került, hogy egy függőleges, 90 fokos szögben rögzíthető térelválasztót lehessen kialakítani, ami két külön részre osztja a teret, így a csomagok biztonságosabban szállíthatók.

A tervezők egy ‘nedves zónát’ is kialakítottak, amelynek vízálló borításán elhelyezhetők az esőkabátok vagy a vizes esernyők. A vízálló bélés kivehető, hogy könnyű legyen kitisztítani; a nedves zóna jól elválasztható a csomagtér többi részétől a padló lehajtásával vagy a függőleges térelválasztóval.

Emellett a Focus kombi csomagterében egy ‘gyors útmutató’ matrica is található, ami egyszerű ábrákkal magyarázza el a hátsó traktus különféle funkcióit. A vásárlói felmérések során a Ford arra a következtetésre jutott, hogy a mostani Focus kombik tulajdonosainak 98 százaléka nem ismeri jól autója olyan megoldásait, mint például az állítható kalaptartó és csomagtérpadló, a távolról kapcsolható ülésdöntés vagy a térmegosztó rendszerek. A matrica mindezt egyszerűen és érthetően magyarázza el, így az autósoknak nem kell a felhasználói kézikönyvet lapozgatniuk.

**Új Focus ST**

A Ford ma mutatja be a vadonatúj Focus ST-t is, a Ford Performance által fejlesztett, nagy teljesítményű EcoBoost benzinmotorral hajtott, ötajtós és kombi karosszériával gyártott sportos modellt.

Az új Focus ST merész külső formavilága még inkább az autó teljesítményére irányítja a figyelmet. Ezt a hatást olyan megoldásokkal érték el a tervezők, mint az alsó és felső hűtőrácsok méhsejtmintázata, a nagyméretű oldalsó légbeömlők, az oldalsó légterelő szoknyák, illetve az orr-rész alsó peremén és a tető hátsó részén elhelyezett légterelők. Az autóhoz alapáron járnak az új formavilágú 18 colos könnyűfém keréktárcsák, de a vásárlók opcióként 19 colos kerekeket is rendelhetnek.

Az utastérben vadonatúj Performance ülések találhatók; a Ford Performance szakemberei által kifejlesztett ülések kiváló tartást és kényelmet kínálnak, akár a versenypályán, akár a mindennapos ingázás során. Az ülések kiváló ergonómiáját az Egészségesebb Hátakért kampányt szervező legnevesebb gerinc-specialista intézet, az Aktion Gesunder Rücken e.V. (AGR) minősítő pecsétje igazolja. A 14 irányban állítható szerkezet (amelyben már a gerinctámasz is 4 irányban mozgatható) garantálja, hogy mindenki megtalálja majd a tökéletes üléspozíciót, az alapáras ülésfűtés pedig kellemes pluszt jelent a hűvös napokon.

Az új Focus ST szíve egy 2,3 literes EcoBoost benzinmotor 280 lóerős teljesítménnyel és 420 Nm forgatónyomatékkal, amit egy turbólyuk nélküli, kettős megfúvású turbótöltő biztosít. Az autót alapáron hatfokozatú manuális sebességváltóval szállítják, és ha a vásárló megrendeli az X csomagot, akkor fordulatszám-szinkronizáló technológiát is kap, amivel simább a visszakapcsolás. Az autó felszereltségi listáján egy, a kormány mögötti váltófülekkel is kapcsolható, hétfokozatú automata sebességváltó is szerepel.

A Focus ST teljesítményének kiaknázásában olyan technológiák segítenek, mint az elektronikus vezérlésű, részlegesen önzáró differenciálmű, ami kanyarban kigyorsítva javítja a teljesítményt és a tapadást, vagy a Folyamatos Lengéscsillapító Vezérlés, ami másodpercenként 500-szor ellenőrzi a kormányműből, a fékrendszerből, a futóműből és a karosszériából érkező jeleket, és ezek alapján állítja be az optimális rugózási komfortot és oldaldőlést. A X csomaggal felszerelt ST modellekhez Dinamikus Pixel LED fényszórók és 19 colos könnyűfém keréktárcsák járnak, illetve a választható üzemmódok közt megjelenik a Versenypálya beállítás is optimalizált EPAS-visszajelzéssel, agresszívebb gázreakciókkal és az ESC rendszer csekélyebb beavatkozásával.

“Az új Focus ST fontos tagja az új Focus-családnak; ez az autó a Focus-filozófia megtestesítője, amely szerint mindenkinek lehet olyan autója, ami valódi izgalmat és élvezetes vezetési élményt kínál, mégis tökéletesen használható a mindennapi feladatokra,” mondta el de Waard.

# # #

1 A Ford Focus 125 lóerős, 1,0 literes EcoBoost Hybrid motoros kivitelének homologizált CO₂-kibocsátása 116-149 g/km, üzemanyag-fogyasztása pedig 5,1-6,6 l/100 km (WLTP).

A Ford Focus 155 lóerős, 1,0 literes EcoBoost Hybrid motoros kivitelének homologizált CO₂-kibocsátása 115-143 g/km, üzemanyag-fogyasztása pedig 5,1-6,3 l/100 km (WLTP).

A Ford Focus 100 lóerős, 1,0 literes EcoBoost motoros kivitelének homologizált CO₂-kibocsátása 116-146 g/km, üzemanyag-fogyasztása pedig 5,1-6,4 l/100 km (WLTP).

A Ford Focus 95 lóerős, 1,5 literes EcoBlue motoros kivitelének homologizált CO₂-kibocsátása 106-126 g/km, üzemanyag-fogyasztása pedig 4,0-4,8 l/100 km (WLTP).

A Ford Focus 120 lóerős, 1,5 literes EcoBlue motoros kivitelének homologizált CO₂-kibocsátása 106-139 g/km, üzemanyag-fogyasztása pedig 4,0-5,3 l/100 km (WLTP).

A Ford Focus 280 lóerős, 2,3 literes EcoBoost motoros kivitelének homologizált CO₂-kibocsátása 180-189 g/km, üzemanyag-fogyasztása pedig 7,8-8,3 l/100 km (WLTP).

A CO₂-kibocsátási és üzemanyag-fogyasztási adatok az egyes országokban forgalmazott modellváltozatoktól függően változhatnak.

Az üzemanyag/energiafogyasztási, CO₂-kibocsátási és az elektromos üzemmódban megtehető hatótávolság adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb 2017/1151 direktíva alapján regisztrálták. Az alkalmazott, szabványos tesztelési eljárások lehetővé teszik a különböző járműfajták és gyártmányok összehasonlítását.

2 A versenytárs szegmensben elvégzett Ford elemzés alapján.

3 A vezetéssegítő technológiák kiegészítő feladatot látnak el, és nem helyettesítik a vezető figyelmét, döntését és irányítását, és a biztonságos autózást.

4 A teherbírás és a csomagtérméret kihasználhatóságát a súlyelosztás is befolyásolhatja.

5 Ne vezessen zavaró körülmények hatása alatt. Ha lehetséges, használja a rendszerek hangvezérlését; vezetés közben ne használjon kézben tartott készülékeket. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel.

6 A bizonyos okostelefon-platformokkal kompatibilis FordPass alkalmazás letölthető. Az üzenet- és adatforgalomért a szolgáltató díjat számíthat fel. A távolból vezérelhető funkciókhoz szükség van a FordPass Connectre, a FordPass alkalmazásra és a kiegészítő hálózatba kapcsolt szolgáltatásra (részletek a FordPass Felhasználói feltételeiben). A hálózatba kapcsolt szolgáltatások feltétele a Vodafone vagy partnere mobilhálózati elérhetősége. A technológia/mobilhálózatok/járműképességek fejlődése korlátozhatja a rendszerek funkcióit, és megakadályozhatja a hálózatba kapcsolt szolgáltatások működését. A hálózatba kapcsolt szolgáltatásokhoz WiFi hotspot szükséges.

7 Ahol azt a jogszabályok megengedik.

8 A rendszerek aktiválást igényelhetnek.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A vállalat tevékenységi köre felöleli a hálózatba kapcsolt, egyre inkább elektromos hajtású személy- és haszonjárművek, vagyis a Ford személyautók, haszongépjárművek, városi terepjárók (SUV), valamint a Lincoln luxusautók tervezését, gyártását, értékesítését, és a velük kapcsolatos szolgáltatások biztosítását. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén, emellett pedig a Ford Motor Credit Company révén pénzügyi szolgáltatásokat is nyújt. A Ford mintegy 182.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 42.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (10 saját tulajdonú vagy összevont közös vállalat és 4 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |
|  | email: ogyorke@ford.com  |  |